31997R2523
L 346/46
JURNALUL OFÍCIAL AL UNIUNII EUROPENE
REGULAMENTUL (CE) NR. 2523/97 AL COMISIEI
din 16 decembrie 1997
de modificare a Regulamentului (CEE) nr. 1014/90 de stabilire a normelor de aplicare cu privire la definirea, descrierea și prezentarea băuturilor spirtoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1576/89 al Consiliului din 29 mai 1989 de stabilire a normelor generale privind definirea, descrierea și prezentarea băuturilor spirtoase (1), astfel cum a fost modificat ultima dată prin Actul de aderare al Austriei, Finlandei și Suediei, în special articolul 1 alineatul (4) punctul (i) subpunctul 1 litera (b) și articolul 15,
întrucât Regulamentul (CE) nr. 2482/95 al Comisiei din 25 octombrie 1995 de stabilire a anumitor dispoziții tranzitorii pentru Austria în sectorul băuturilor spirtoase (2), astfel cum a fost modificat ultima dată prin Regulamentul (CE) nr. 158/97 (3), permite producerea și comercializarea în Austria, până la 31 decembrie 1997, a anumitor rachiuri de fructe obținute din anumite bace cu un conținut maxim de alcool metilic de 1 500 g pe hectolitru de alcool la 100 % vol., în așteptarea unei evaluări a posibilităților de reducere a acestui conținut de metanol;
întrucât ar trebui introduse, în această etapă, limite noi, mai scăzute, pentru conținutul de alcool metilic al anumitor băuturi spirtoase produse în Austria, având în vedere rezultatele studiilor efectuate în Austria asupra posibilității de reducere a conținutului de metanol al rachiurilor de fructe respective; întrucât este necesară, de asemenea, monitorizarea impactului evoluției diferitelor aspecte referitoare la conținutul maxim de metanol al acestor rachiuri de fructe, deoarece aceste limite trebuie să se aplice, în egală măsură, acelorași rachiuri de fructe produse în alte state membre; întrucât trebuie să se continue examinarea posibilităților de reducere a conținutului de metanol al acestor rachiuri de fructe, având în vedere evoluția tehnicilor, ținând seama, în același timp, de caracteristicile tradiționale ale acestor produse;
întrucât trebuie prevăzute dispoziții tranzitorii pentru a permite comercializarea acestor rachiuri de fructe produse în Austria înainte de data intrării în vigoare a limitei reduse cu privire la conținutul de alcool metilic;
întrucât măsurile prevăzute de prezentul regulament sunt conforme cu avizul Comitetului de aplicare pentru băuturi spirtoase,
ADOPTĂ PREZENTUL REGULAMENT:
Articolul 1
La articolul 6 din Regulamentul (CEE) nr. 1014/90, se adaugă următoarele alineate (4) și (5):
„(4) În conformitate cu articolul 1 alineatul (4) punctul (i) subpunctul 1 litera (b) din Regulamentul (CEE) nr. 1576/89, conținutul maxim de alcool metilic al rachiurilor de fructe obținute din coacăze roșii și negre (Ribes species), scorușă-de-munte (Sorbus aucuparia) și soc (Sambucus nigra) se stabilește la 1 350 g pe hectolitru de alcool la 100 % vol. și conținutul maxim de alcool metilic al rachiurilor de fructe obținute din zmeură (Rubus idaeus L.) și mure (Rubus fruticosus L.) se stabilește la 1 200 g pe hectolitru de alcool la 100 % vol.
(5) Rachiurile de fructe menționate la alineatul (4), produse în Austria și deținute la 31 decembrie 1997 pentru vânzare către consumatorul final, în conformitate cu dispozițiile privind conținutul de metanol în vigoare la acea dată în Austria, pot fi puse în vânzare și exportate până la epuizarea stocurilor.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 ianuarie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 1997.